VSRS Sklep I R 119/2022
Sodna praksa Vrhovnega sodišča, 2022-09-07

Karmen Iglič Stroligo (preds.), dr. Mateja Končina Peternel (poroč.), Tomaž Pavčnik

CIVILNO PROCESNO PRAVO - LETALSKO PRAVO - NEPRAVDNO PRAVO

določitev krajevne pristojnosti po vrhovnem sodišču - spor o stvarnih pravicah na letalu - register zrakoplovov - Javna agencija za civilno letalstvo Republike Slovenije - sedež - nepravdni postopek - smiselna uporaba določb ZPP

Na podlagi smiselne uporabe prvega odstavka 58. člena ZPP se v zadevah, ki se nanašajo na spremembo lastništva letal, pristojnost ravna po sedežu Agencije, ki vodi register zrakoplovov. Ker ima Agencija sedež v Ljubljani, je Vrhovno sodišče na podlagi prvega odstavka 10. člena ZNP-1 v povezavi s šestim odstavkom 25. člena ZLet za odločanje v zadevi določilo Okrajno sodišče v Ljubljani.

Za odločanje v tej zadevi se določi Okrajno sodišče v Ljubljani.

1. Predlagatelj je pri Okrajnem sodišču v Novi Gorici podal predlog za izdajo ugotovitvenega sklepa o lastništvu oziroma spremembi lastništva letala.

2. Okrajno sodišče v Novi Gorici je Vrhovnemu sodišču predlagalo določitev krajevno pristojnega sodišča na podlagi šestega odstavka 11. člena Zakona o nepravdnem postopku (v nadaljevanju ZNP-1). Pojasnjuje, da je letalo vpisano v Register zrakoplovov Republike Slovenije in da je zato za odločanje v tej zadevi pristojno sodišče Republike Slovenije, vendar pa ni mogoče ugotoviti, katero sodišče je krajevno pristojno, saj niti prejšnji niti sedanji lastnik (predlagatelj) nimata sedeža v Republiki Sloveniji.

3. Za odločanje v tej zadevi se določi Okrajno sodišče v Ljubljani.

4. Register zrakoplovov in dodatek k registru zrakoplovov vodi Javna agencija za civilno letalstvo Republike Slovenije (v nadaljevanju Agencija; prvi odstavek 22. člena Zakona o letalstvu, v nadaljevanju ZLet). Zrakoplov se vpiše v register zrakoplovov na zahtevo lastnika oziroma vseh lastnikov zrakoplova. Pisni vlogi na predpisanem obrazcu morajo biti priloženi dokumenti, s katerimi vložnik dokazuje, da je lastnik zrakoplova in da izpolnjuje pogoje iz 23. člena ZLet (prvi odstavek 24. člena ZLet). Vpis v lastninski in bremenski list registra zrakoplovov izvede Agencija na podlagi pravnomočne odločbe pristojnega sodišča (šesti odstavek 25. člena ZLet).

5. ZNP-1 določa, da če so za odločanje pristojna sodišča Republike Slovenije, pa ni mogoče ugotoviti, katero sodišče je krajevno pristojno, določi krajevno pristojno sodišče Vrhovno sodišče (šesti odstavek 11. člena ZNP-1).

6. V nepravdnem postopku se smiselno uporabljajo določbe Zakona o pravdnem postopku (v nadaljevanju ZPP), če zakon ne določa drugače (42. člen ZNP-1). ZPP v prvem odstavku 58. člena določa, da če je za sojenje v sporih o stvarnih pravicah na letalih ter v sporih iz zakupa letala pristojno sodišče Republike Slovenije, je izključno krajevno pristojno sodišče, na območju katerega se vodi vpisnik, v katerega je vpisano letalo.

7. Na podlagi smiselne uporabe prvega odstavka 58. člena ZPP se v zadevah, ki se nanašajo na spremembo lastništva letal, pristojnost ravna po sedežu Agencije, ki vodi register zrakoplovov. Ker ima Agencija sedež v Ljubljani, je Vrhovno sodišče na podlagi prvega odstavka 10. člena ZNP-1 v povezavi s šestim odstavkom 25. člena ZLet za odločanje v zadevi določilo Okrajno sodišče v Ljubljani.

Zakon o nepravdnem postopku (2019) - ZNP-1  - člen 11, 11/6

Zakon o pravdnem postopku (1999) - ZPP  - člen 58, 58/1

Zakon o letalstvu (2001) - ZLet  - člen 22, 22/1, 25, 25/6

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.